SLUŽBENI GLASNIK GRADA DUBROVNIKA

Broj 12. Godina LXI

Dubrovnik, 10. svibnja 2024. od stranice

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sadržaj

GRADSKO VIJEĆE

77. Odluka o uvjetima ulaza, prometovanja i izlaza vozila iz zone prometa u zaštićenoj kulturnoj-povijesnoj cjelini i kontaktnoj zoni Grada Dubrovnika

78. Odluka o dodjeli koncesije za posebnu upotrebu pomorskog dobra Grada Dubrovnika za potrebe izgradnje komunalne vodne građevine, spoja CS Ploče - CS Stari grad

79. Odluka o izmjeni Odluke o upisnim područjima osnovnih škola Grada Dubrovnika

**GRADSKO VIJEĆE**

**77**

Na temelju članka 2. stavak (1) točka 106. i članka 5. stavak (1) točka 14. Zakona o sigurnosti prometa na cestama („Narodne novine“, broj 67/2008, 48/2010, 74/2011, 80/2013, 158/2013, 92/2014, 64/2015, 108/2017, 70/2019, 42/2020, 85/2022, 114/2022), članka 35. Zakona o lokalnoj i područnoj (regionalnoj) samoupravi („Narodne novine“, broj 33/2001, 60/2001, 129/2005, 109/2007, 36/2009, 125/2008, 36/2009, 150/2011, 144/2012, 123/2017, 98/2019, 144/2020) i članka 39. Statuta Grada Dubrovnika („Službeni glasnik Grada Dubrovnika“, broj 2/21), uz prethodne suglasnosti Ministarstva unutarnjih poslova Republike Hrvatske, KLASA: NK-UP/I-211-05/23-05/130, URBROJ: 511-03-03-21 od 29. prosinca 2023., Ministarstva mora, prometa i infrastrukture Republike Hrvatske, KLASA: 340-03/23-04/253, URBROJ: 530-08-2-24-6 od 20. ožujka 2024. i Ministarstva kulture i medija Republike Hrvatske, KLASA: 612-08/24-01/0478, URBROJ: 532-05/1-24-02 od 11. ožujka 2024., Gradsko vijeće Grada Dubrovnika na 32. sjednici, održanoj 9. svibnja 2024., donijelo je

**O D L U K U**

**o** **uvjetima ulaza, prometovanja i izlaza vozila iz zone prometa**

**u zaštićenoj kulturno-povijesnoj cjelini i kontaktnoj zoni grada Dubrovnika**

**I OPĆE ODREDBE**

**Članak 1.**

Ovom Odlukom o uvjetima ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni Grada Dubrovnika uspostavlja se posebna regulacija prometa u zaštićenoj kulturno-povijesnoj cjelini i kontaktnoj zoni Užeg središta grada Dubrovnika, skupno se ograničava ulaz u zonu te uređuju načini i uvjeti ulaza, prometovanja i izlaza vozila.

Sukladno stavku (1) ovoga članka, ovom Odlukom uređuje se sustav prometnih znakova i znakova koje daju ovlaštene osobe, tehničko uređenje prometa i upravljanje prometom vozila na motorni pogon putem elektroničkih sustava i video nadzora u navedenoj zoni prometa u zaštićenoj kulturno-povijesnoj cjelini i kontaktnoj zoni Grada Dubrovnika, u dijelu u kojem se skupno ograničava ulaz te uređuju načini i uvjeti ulaza, prometovanja i izlaza vozila.

Ova Odluka odgovarajuće se primjenjuje i na drugim područjima Grada Dubrovnika koji nisu dijelom zaštićene kulturno-povijesne cjeline niti kontaktne zone Grada Dubrovnika kada je za potrebe provedbe Odluke nužno tehničko uređenje i praćenje prometa te upravljanje prometom vozila na motorni pogon putem elektroničkih sustava i video nadzora i u tim drugim dijelovima Grada Dubrovnika.

**Članak 2.**

Ova Odluka primjenjuje se radi osiguranja zaštite vrijednosti kulturnih dobara u zaštićenoj kulturno-povijesnoj cjelini i kontaktnoj zoni Grada Dubrovnika, a osobito u cilju zaštite povijesne jezgre Grada Dubrovnika, racionalnog upravljanja turizmom u skladu s preporukama UNESCO – organizacije Ujedinjenih naroda za obrazovanje, znanost i kulturu i ICOMOS – međunarodnog vijeća za spomenike i spomeničke cjeline, osiguranja održive mobilnosti u Gradu Dubrovniku, zaštite stanovnika Užeg središta grada Dubrovnika od prekomjernog prometa, prekomjernih emisija buke i ispušnih plinova i to u skladu s europskim standardima očuvanja i zaštite kulturnih i prirodnih dobara, zaštite okoliša, zaštite krajobraza, omogućavanja djelovanja interventnih služba te drugih razloga od javnog interesa.

**Članak 3.**

Pojedini izrazi u smislu ove Odluke imaju sljedeća značenja:

1. „*Zona prometa u zaštićenoj kulturno-povijesnoj cjelini i kontaktnoj zoni Grada Dubrovnika*“ je kulturno-povijesna cjelina Grada Dubrovnika te područje koje okružuje kulturno dobro, a koje kulturno dobro je upisano u UNESCO-ovu Listu svjetske baštine i za koje se određuju mjere radi osiguranja zaštite vrijednosti kulturnog dobra prema propisu kojim se uređuje zaštita i očuvanje kulturnih dobara te u kojoj se skupno ograničava ulaz u zonu te uređuju načini i uvjeti ulaza, prometovanja i izlaza vozila,
2. „*Uže središte grada Dubrovnika*“ u smislu ove Odluke smatra se dio zone prometa u zaštićenoj kulturno-povijesnoj cjelini i kontaktnoj zoni Grada Dubrovnika koji obuhvaća područje gradskih kotareva Grad, Pile – Kono i gradskog kotara Ploče iza Grada, a osobito prometnice: Zagrebačke ulice (počev od križanja s Ulicom Baltazara Bogišića), Ulica Kralja Petra Krešimira IV., Ulica Bruna Bušića, Ulica Druge Dalmatinske brigade, Ulica Frana Supila, Ulica Iza Grada, Ulice branitelja Dubrovnika, Brsalje ul., Ulica don Frana Bulića, Put Od Republike do križanja sa Splitskim putom, odnosno druge pripadajuće ulice unutar toga prostora Ilijine glavice, Iza Grada, Zlatni potok, Sveti Jakov, Pile i Ploče,
3. „*Prometni sustav*“ je uspostavljena posebna regulacija prometa u zaštićenoj kulturno-povijesnoj cjelini i kontaktnoj zoni Grada Dubrovnika kojom se skupno ograničava ulaz, prometovanje i izlaz iz te zone, kroz sustav tehničkog uređenja prometa i upravljanja prometom putem elektroničkih sustava i video nadzora te informacijskom strukturom sukladno ovoj Odluci i propisima o sigurnosti prometa na cestama,
4. „*Propusnica*“ je odobrenje u materijaliziranom ili nematerijaliziranom obliku kojim se dozvoljava ulaz, prometovanje i izlaz iz Užeg središta grada Dubrovnika za vozila određene upisne registarske oznake, a kojeg izdaje nadležni Upravni odjel Grada Dubrovnika (u daljnjem tekstu: Upravni odjel) ako korisnik zadovoljava uvjete propisane ovom Odlukom. Propusnica vrijedi godinu dana od dana odobrenja izuzev ako drugačije ne proizlazi iz odredbi ove Odluke vezano uz pravne i činjenične pretpostavke glede ostvarenja prava na određenu vrstu propusnice (*npr. trajanje povlaštene parkirališne karte; trajanje termina rezerviranog parkirališnog mjesta, prodaje vozila za kojeg je izdana propusnica i slično),*
5. „*Ovlašteni korisnici*“ su pojedine kategorije korisnika motornih vozila koji su ovlašteni za ulaz, prometovanje i izlaz iz Užeg središta grada Dubrovnika s vozilom(ima) određene upisne registarske oznake,
6. „*Vozilo s reguliranim statusom*“ je motorno vozilo koje se pokreće snagom vlastitog motora određene upisne registarske oznake za koje je Ovlašteni korisnik ishodio propusnicu ili ima pravo izuzeća sukladno odredbama ove Odluke, za ulaz, prometovanje i izlaz iz Užeg središta grada Dubrovnika,
7. „*Povlaštena parkirališna karta*“ ili „*PPK*“ je parkirališna karta definirana u skladu s propisima koji uređuju uvjete korištenja javnih parkirališta, nerazvrstanih cesta i drugih površina javne namjene za parkiranje vozila u Gradu Dubrovniku.

**II VRIJEME I NAČIN PRIMJENE PROMETNOG SUSTAVA**

**Članak 4.**

Prometni sustav primjenjivat će se u razdoblju od 1. ožujka do 30. studenoga.

Iznimno, u slučajevima stvarne i/ili očekivane prometne opterećenosti Užeg središta grada Dubrovnika izvan razdoblja iz stavka (1) ovoga članka, gradonačelnik Grada Dubrovnika, na prijedlog Upravnog odjela ili Policijske uprave Dubrovačko – neretvanske, može provedbeno odlučiti o primjeni Prometnog sustava i u slučajevima, kako slijedi:

1. za blagdane i/ili događaje koji se obilježavaju na području grada Dubrovnika;
2. za slučaj održavanja značajnijih manifestacija, koncerata i dočeka;
3. uslijed dolaska većeg broja brodova na kružnim putovanjima i/ili većeg broja posjetitelja Užeg središta grada Dubrovnika (temeljem podataka Lučke uprave Dubrovnik o dolascima i odlascima brodova na kružnom putovanju);
4. nedostatka parkirnih mjesta za motorna vozila, uključivo za autobuse, turističke autobuse i osobne automobile (7+1 i 8+1) na propisanim mjestima i zonama na području Užeg središta grada Dubrovnika što u naravi dovodi do znatnog zaprječenja nesmetanog protoka prometa na području Užeg središta grada Dubrovnika (temeljem podataka senzora Smart City Platforme i neposrednog nadzora);
5. uslijed drugih okolnosti i slučajeva koji objektivno opravdavaju potrebu dodatnog uređenja prometa.

Prometni sustav može se koristiti u cijelosti ili u određenim dijelovima (npr. samo u određene sate i/ili za određene kategorije motornih vozila) ovisno o potrebama i okolnostima iz stavka (2) ovoga članka.

**Članak 5.**

U vrijeme primjene Prometnog sustava, obveza je svih sudionika u prometu postupati:

1. sukladno odredbama ove Odluke,
2. po nalozima službenika prometnog i komunalnog redarstva, druge ovlaštene osobe, sukladno primjenjivim propisima i u granicama njihovih propisanih ovlaštenja,
3. po uputama drugih osoba koja imaju ovlaštenja upravljanja prometom te nadzorom parkiranja vozila i određenih drugih poslova nadzora vozila i vozača, sukladno primjenjivim propisima o sigurnosti prometa na cestama te
4. sukladno prometnim znakovima i signalizaciji Prometnog sustava.

**Članak 6.**

Prometna signalizacija, tehničko i elektroničko uređenje, video nadzor, kao i druge pojedinosti bitne za prometnu regulaciju i provedbu ove Odluke uređuju se Prometnim elaboratom na koji su nadležna ministarstva dala prethodnu suglasnost sukladno propisima o sigurnosti prometa na cestama.

**Članak 7.**

Ulaz, prometovanje i izlaz iz zone zaštićene kulturno-povijesne cjeline i kontaktne zone Grada Dubrovnika, odnosno Užeg središta grada Dubrovnika, u vrijeme kad se ne primjenjuje Prometni sustav, dopušten je svim sudionicima u prometu pod jednakim uvjetima u granicama propisanim primjenjivim propisima o sigurnosti prometa na cestama, ovom Odlukom, ostalim odlukama Grada Dubrovnika koje se odnose na pitanja uređenja prometa te sukladno prometnim znakovima i signalizaciji.

Tijekom primjene Prometnog sustava ulaz, prometovanje i izlaz iz zone zaštićene kulturno-povijesne cjeline i kontaktne zone Grada Dubrovnika, odnosno Užeg središta grada Dubrovnika, dopušten je isključivo vozilima Ovlaštenih korisnika te vozilima drugih osoba kojima je to dopušteno sukladno ovoj Odluci, i to u vrijeme, na mjestu i na način kako je to utvrđeno ovom Odlukom i/ili propusnicom koju izdaje Upravni odjel sukladno ovoj Odluci.

Ovisno o korisnicima, namjeni vozila, vrsti, značenju, dimenziji te karakteristikama vozila razlikuju se kategorije i oznaka ili propusnice, kako slijedi:

|  |  |
| --- | --- |
| Definiranje bojom radi razlikovnosti |  |
| Oznaka crveno | osobe/vozila koja u pravilu nemaju pravo ulaza, prometovanja i izlaza iz područja Užeg središta grada Dubrovnika – zabrana |
| Zelena propusnica | osobe/vozila koji imaju pravo ulaza, prometovanja i izlaza iz područja Užeg središta grada Dubrovnika jer se na iste odnosi izuzeće iz članka 9. ove Odluke (zelene propusnice) |
| Plava i Žutapropusnica | vozila s reguliranim statusom ili propusnicom Upravnog odjela čiji ovlašteni korisnici ispunjavaju druge propisane uvjete iz članka 10. i 11. ove Odluke (plave propusnice i žute propusnice) ili članka 15. stavak 2. ove Odluke. |
| Smeđa propusnica | vozila s reguliranim statusom ili propusnicom Upravnog odjela čiji ovlašteni korisnici ispunjavaju druge propisane uvjete vezane uz obavljanje gospodarske djelatnosti na području Užeg središta grada Dubrovnika iz članaka 13. i 16. ove Odluke (smeđe propusnice) ili članka 15. stavak 1. ove Odluke. |

U slučaju promjene okolnosti koje su bile odlučne za ishođenje propusnice za ulaz, prometovanje i izlaz vozila iz zone prometa u zaštićenoj kulturno povijesnoj cjelini i kontakt zoni grada Dubrovnika (*npr. prodaja vozila, prodaja nekretnine u Užem središtu grada Dubrovnika, prestanak prava na korištenje parkirališnog mjesta ili garaže izvan sustava javnih parkirališta ili garaže, i slično*),

* Ovlašteni korisnik ili
* imatelj parkirališnog mjesta izvan sustava javnih parkirališta ili garaže iz članka 11. stavka (1) podtočka 4) ove Odluke ili
* imatelj parkirališnog mjesta izvan sustava javnih parkirališta ili garaže iz članka 13. stavka (1) podtočka 3) ove Odluke

dužan je u roku od 3 (tri) dana od nastupa promijenjene okolnosti dostaviti obavijest kako bi se podaci u Prometnom sustavu ažurirali i/ili brisali. Obavijest se dostavlja Upravnom odjelu putem on line aplikacije ili predajom na pisarnicu Grada Dubrovnika.

Ovisno o mogućnostima Prometnog sustava, motornim i drugim vozilima ili osobama koji/a ne ispunjavaju uvjete ove Odluke te ostalih odluka Grada Dubrovnika koje se odnose na pitanja uređenja prometa; ulaz, prometovanje i izlaz iz Užeg središta grada Dubrovnika, ovisno o mogućnostima Prometnog sustava, mogu u vrijeme, na mjestu i na način primjene Prometnog sustava biti obaviješteni općim elektroničkim upozorenjem i/ili prometnom znakom i signalizacijom i/ili zaprekom i/ili osobno od strane službenika prometnog i/ili komunalnog redarstva i/ili druge ovlaštene osobe sukladno primjenjivim propisima, a u skladu s propisanim ovlastima.

**III OGRANIČENJA I ZABRANE ULAZA, PROMETOVANJA TE IZLAZA IZ ZONE**

 **ZAŠTIĆENE KULTURNO-POVIJESNE CJELINE I KONTAKTNE ZONE GRADA**

**DUBROVNIKA ZA POJEDINE SUDIONIKE U PROMETU U VRIJEME PRIMJENE**

**PROMETNOG SUSTAVA**

***Oznaka crveno***

**Članak 8.**

Ulaz, prometovanje i izlaz iz Užeg središta grada Dubrovnika tijekom primjene Prometnog sustava nije dopušten:

* sudionicima u prometu kojima sukladno prometnim znakovima i signalizaciji nije dopušteno prometovanje cestom,
* jahaču koji jašući na jahaćoj životinji sudjeluje u prometu na cesti,
* četverociklima, lakim četverociklima, pčelarskim vozilima,
* kamperskim vozilima, prikolicama za stanovanje (kamp-prikolicama),
* radnim strojevima,
* traktorima i traktorskim priključcima,
* vozilima s automatskim istovarivačem, priključnim vozilima za prijevoz tereta koje vuku teretni automobili, zaprežnim vozilima, priključnim vozilima koja zajedno sa teretom imaju masu ili osovinski pritisak veći od dopuštenog, odnosno dimenzije veće od propisanih zakonom ili Odlukom Grada Dubrovnika.

Iznimno, ukoliko to opravdavaju posebne okolnosti, Upravni odjel može izdati posebno odobrenje za vremenski i prostorno ograničen ulaz, prometovanje i izlaz iz Užeg središta grada Dubrovnika korisnicima iz prethodnog stavka ovoga članka.

**IV IZUZEĆA** **OD OGRANIČENJA I ZABRANE ULAZA, PROMETOVANJA TE IZLAZA**

 **IZ ZONE ZAŠTIĆENE KULTURNO-POVIJESNE CJELINE I KONTAKTNE ZONE**

 **GRADA DUBROVNIKA U VRIJEME PRIMJENE PROMETNOG SUSTAVA**

***Zelena propusnica***

**Članak 9.**

Tijekom primjene Prometnog sustava od zabrane ulaza, prometovanja i izlaza iz zone Užeg središta grada Dubrovnika izuzimaju se:

1. vozila javnog prijevoza koja obavljaju usluge linijskog prijevoza,
2. vozila policije i oružanih snaga,
3. vozila pravosudnih tijela i Državnog odvjetništva, te vozila ministarstva nadležnog za poslove pravosuđa kojima se prevoze uhićene i osuđene osobe,
4. vozila carine, porezne uprave, Državnog inspektorata i lučke kapetanije,
5. vozila s prednošću prolaska i vozila pod pratnjom te vozila hitne medicinske pomoći i mrtvozornika,
6. vozila patronaže i njege bolesnika u kući,
7. vozila za prijevoz i skrb korisnika dom(ov)a za starije i nemoćne,
8. vatrogasne službe,
9. cisterne koje prevoze pitku vodu,
10. vozila vučne službe -„Pauk“,
11. vozila Hrvatske gorske službe spašavanja,
12. vozila drugih interventnih službi,
13. vozila komunalnog i prometnog redarstva te isporučitelja komunalnih usluga,
14. vozila za dostavu pošte i tiska, vozila telekom operatora i vozila koja obavljaju djelatnosti održavanja i servisa na elektroničkoj komunikacijskoj infrastrukturi i drugoj povezanoj opremi i objektima,
15. vozila vjerskih institucija s područja Užeg središta Grada Dubrovnika, pogrebne službe, povorke u vrijeme posebnih crkvenih i/ili svjetovnih svečanosti, najavljene svadbene povorke na temelju posebne dozvole Upravnog odjela,
16. vozila u vlasništvu Republike Hrvatske, Županije dubrovačko-neretvanske, Grada Dubrovnika i pravnih osoba u (su)vlasništvu istih ili je tim pravnim osobama Republika Hrvatska, Županija dubrovačko-neretvanske, Grada Dubrovnik (su)osnivač, i to za ograničeni broj motornih vozila kojeg utvrđuje Upravni odjel po pojedinom korisniku,
17. vozila predstavnika diplomatskih i konzularnih predstavništava te državnog, županijskog i gradskog protokola,
18. mopedi, motocikli, motocikli s bočnom prikolicom, bicikli, motornim triciklima, električni romobili, *segway*-i, *hoverboard*-i, te slična vozila na motorni pogon neovisno o vlasniku /korisniku.

Upravni odjel može od korisnika vozila iz stavka (1) točaka 3), 4), 11) i 13) zatražiti dostavu podataka o registarskim oznakama radi unosa istih u Prometni sustav.

Korisnici vozila iz stavka 1) točaka 6), 7), 12), od 14) do 17) ukoliko žele koristiti mogućnost izuzeća i time ulaza, prometovanja i izlaza iz Užeg središta grada Dubrovnika, dužni su prethodno Upravnom odjelu putem on line aplikacije ili predajom na pisarnicu Grada Dubrovnika prijaviti podatak o registarskim oznakama radi unosa istih u Prometni sustav i/ili izmjene i/ili brisanja podataka u Prometnom sustavu.

Obrazac prijave (Obrazac 1) nalazi se u prilogu ove Odluke.

Upravni odjel ovlašten je od nositelja prava iz stavka (1) ovoga članka zatražiti dokaze kojima se potvrđuje navedeno pravo izuzeća (npr. ovlaštenje podnositelja prijave, dokaz o vlasništvu ili pravu korištenja vozila i slično).

Izuzeće iz stavka (1) ovoga članka ne isključuje obvezu postupanja sukladno obvezama iz odredbe članka 5. ove Odluke o obvezama sudionika u prometu.

**V OVLAŠTENI KORISNICI PRAVA ULAZA, PROMETOVANJA TE IZLAZA IZ ZONE**

 **ZAŠTIĆENE KULTURNO-POVIJESNE CJELINE I KONTAKTNE ZONE GRADA**

**DUBROVNIKA U VRIJEME PRIMJENE PROMETNOG SUSTAVA**

***Plava propusnica***

**Članak 10.**

Fizičke osobe:

* sa prebivalištem odnosno boravištem na području Užeg središta grada Dubrovnika duže od 1 (jedne) godine neprekidno u trenutku podnošenja zahtjeva

ili

* vlasnici nekretnina (stana/kuće) na području Užeg središta grada Dubrovnika

za osobna vozila u svom vlasništvu ili za osobna vozila za koja imaju pravo korištenja, ostvaruju pravo na ulaz, prometovanje i izlaz iz Užeg središta grada Dubrovnika bez ograničenja.

Osobe iz stavka (1) ovoga članka ukoliko žele koristiti pravo ulaza, prometovanja i izlaza određenim vozilom iz Užeg središta grada Dubrovnika, dužni su prethodno putem on line aplikacije ili Upravnom odjelu:

* prijaviti podatak o registarskim oznakama radi unosa istih u Prometni sustav i/ili izmjene i/ili brisanja podataka u Prometnom sustavu
* dostaviti osobnu iskaznicu (preslik) ili uvjerenja Ministarstva unutarnjih poslova Republike Hrvatske o prebivalištu odnosno boravištu, kao dokaz prebivališta odnosno boravišta na području Užeg središta grada Dubrovnika duže od 1 (jedne) godine neprekidno u trenutku podnošenja zahtjeva uz dokaz o vlasništvu odnosno pravu korištenja osobnog vozila (*ugovor o leasingu vozila ili drugi pravni temelj korištenja tog vozila ili važeća prometna dozvola*

ili

* dokaz o vlasništvu nekretnine na području Užeg središta grada Dubrovnika, uz dokaz o vlasništvu odnosno pravu korištenja osobnog vozila (*ugovor o leasingu vozila ili drugi pravni temelj korištenja tog vozila ili važeća prometna dozvola*) za sebe osobno ili člana obitelji s kojim živi u zajedničkom kućanstvu. „*Članom obitelji*“ u smislu ove Odluke, smatraju se supružnik (bračni ili izvanbračni)/životni partner, djeca (bračna, izvanbračna, posvojenici, pastorci) i roditelji (otac, majka, očuh, maćeha) korisnika. „*Zajedničko kućanstvo*“, u smislu ove Odluke, čine članovi obitelji koji zajedno stanuju na istoj adresi prebivališta u stambenom prostoru, zajedno privređuju i troše ostvarene prihode, te zajedno koriste pokretnine i nekretnine za podmirenje osnovnih životnih potreba (*o čemu se dostavlja odgovarajući dokaz*).

Obrazac prijave (Obrazac 2) nalazi se u prilogu ove Odluke.

Dokumentacija iz stavka (2) ovoga članka dostavlja se putem on line aplikacije kroz prijenos datoteka putem interneta (upload) ili predajom na pisarnicu Grada Dubrovnika.

Dobivanje plave propusnice ne isključuje obvezu plaćanja parkirališnog mjesta za vozila iz stavka (1) ovoga članka ukoliko se koristi unaprijed plaćeno (*prepaid*) i rezervirano parkirališno mjesto na određenim javnim parkiralištima (Žičara – donji plato, te parkiralište Pile) i/ili mogućnost stjecanja PPK za parkirališnu kartu za parkirališnu zonu u Užem središtu grada Dubrovnika u skladu s propisima koji uređuju uvjete korištenja javnih parkirališta, nerazvrstanih cesta i drugih površina javne namjene za parkiranje vozila u Gradu Dubrovniku ukoliko se s tim vozilom parkira na parkirališnom mjestu u navedenoj parkirališnoj zoni.

***Žuta propusnica***

**Članak 11.**

Pravo na ulaz, prometovanje i izlaz iz Užeg središta grada Dubrovnika tijekom primjene Prometnog sustava ostvaruju Ovlašteni korisnici **(fizičke osobe)** koji imaju osigurano parkirališno mjesto ili osigurane pretpostavke za korištenje parkirališnog mjesta za vozilo za koje se izdaje propusnica, na jedan od sljedećih načina:

1. korisnik ima PPK za parkirališnu zonu u Užem središtu grada Dubrovnika u skladu s propisima koji uređuju uvjete korištenja javnih parkirališta, nerazvrstanih cesta i drugih površina javne namjene za parkiranje vozila u Gradu Dubrovniku ili
2. korisnik ima pravo koristiti parkirališno mjesto za osobe s invaliditetom.
3. korisnik ima unaprijed plaćeno (*prepaid*) i rezervirano parkirališno mjesto na određenim javnim parkiralištima (*Žičara – donji plato,* te *parkiralište Pile*), ili
4. korisnik ima osigurano parkirališno mjesto izvan sustava javnih parkirališta ili garažu.

**Članak 12.**

U slučaju korištenja PPK te unaprijed plaćenog parkirališnog mjesta, dimenzije vozila ne smiju prelaziti dimenzije obilježenog parkirališnog mjesta.

U slučaju korištenja parkirališnog mjesta iz članka 11. stavka (1) podtočka 2) ove Odluke, korisnik mora putem on line aplikacije ili Upravnom odjelu:

* prijaviti registarsku oznaku za određeno vozilo čiji Ovlašteni korisnik namjerava ostvariti propusnicu i
* dostaviti dokaz o vlasništvu odnosno pravu korištenja osobnog vozila (ugovor o leasingu vozila ili drugi pravni temelj korištenja tog vozila ili važeća prometna dozvola

ili

dostaviti važeću prometnu dozvolu za vozilo koje prevozi osobu s invaliditetom. U tom slučaju prijava u sustav moguća je na razdoblje do 6 sati u jednom danu.

* dostaviti *rješenje o znaku pristupačnosti* koju izdaje nadležno tijelo na ime osobe s invaliditetom. Znak pristupačnosti omogućava parkiranje vozila kojima se prevoze osobe s invaliditetom na parkirališna mjesta koja su za tu svrhu posebno obilježena. Vozila osoba s invaliditetom, kao i vozila udruge osoba s invaliditetom, mogu biti obilježena međunarodnim znakom osoba s invaliditetom, a pravo na parkiranje mogu ostvariti samo na temelju rješenja o znaku pristupačnosti koje izdaje nadležno tijelo na ime osobe s invaliditetom.

Obrazac prijave (Obrazac 3) nalaze se u prilogu ove Odluke.

Ako Ovlašteni korisnik ima unaprijed plaćeno (prepaid) i rezervirano parkirališno mjesto na određenim javnim parkiralištima (Žičara – donji plato, te parkiralište Pile) iz članka 11. stavka (1) podtočka 3) ove Odluke, ima pravo boravka u zoni samo u vremenu dok mu je termin unaprijed plaćen odnosno rezerviran te ima pravo s vozilom ući u zonu najviše 20 (dvadeset) minuta prije početka termina, a nakon isteka unaprijed plaćenog parkirališnog mjesta odnosno rezervacije mora s predmetnim vozilom u daljnjem roku od 20 (dvadeset) minuta napustiti Uže središte grada Dubrovnika.

U slučaju korištenja parkirališnog mjesta izvan sustava javnih parkirališta ili garaže iz članka 11. stavka (1) podtočka 4) ove Odluke, ovlašteni imatelj takvog parkirališnog mjesta ili garaže (npr. vlasnik, ovlašteni korisnik) mora prethodno putem on line aplikacije ili Upravnom odjelu:

* prijaviti registarsku oznaku za određeno vozilo čiji Ovlašteni korisnik namjerava ostvariti propusnicu i
* dostaviti dokaz pravnog temelja korištenja tog parkirnog mjesta ili garaže (*npr. zemljišnoknjižni izvadak kao dokaz da navedena osoba ima u vlasništvu parkirališno mjesto ili garažu, odluku nadležnog tijela ili slično*).

Obrazac prijave (Obrazac 4) nalazi se u prilogu ove Odluke.

Dokumentacija iz stavaka (2) i (4) ovoga članka dostavlja se putem on line aplikacije kroz prijenos datoteka putem interneta (upload) ili predajom na pisarnicu Grada Dubrovnika.

Ovlašteni imatelji parkirališnog mjesta ili garaže iz stavka (4) ovoga članka mogu prijaviti najviše do onog broja registarskih oznaka vozila koji odgovara ukupnom broju parkirališnih i/ili garažnih mjesta u garaži s kojima imatelj raspolaže.

Upravni odjel ovlašten je od nositelja prava i/ili od nadležnih tijela ili trećih osoba iz prethodnog stavka (npr. hotela, vlasnika apartmana i slično) zatražiti dokaze kojima se potvrđuje vjerodostojnost isprava koje su dostavljene kao pravni temelj korištenja i/ili broja parkirališnih i/ili garažnih mjesta. U svrhu provjere činjeničnih navoda te utvrđenja je li stanje u naravi odgovara navodima iz dostavljenih dokaza, Upravni odjel odnosno komunalno redarstvo ovlašteno je vršiti očevid na licu mjesta.

Ovlašteni korisnici žute propusnice mogu biti parkirani samo na lokacijama koje predviđa članak 11. stavak (1) ove Odluke.

Ako Ovlašteni korisnik ima više vozila onda za stjecanje propusnice mora imati za svako vozilo regulirano parkirališno mjesto.

***Smeđa propusnica***

**Članak 13.**

Ovlašteni korisnici **(pravne osobe, fizičke osobe – obrtnici odnosno osobe koje obavljaju drugu samostalnu djelatnost)**, koji imaju osigurano parkirališno mjesto ili osigurane pretpostavke za korištenje parkirališnog mjesta za vozilo za koje se izdaje propusnica, čije se vozilo koristi u svrhu obavljanja gospodarske djelatnosti uključivo za prijevoz za vlastite potrebe (izuzev za djelatnosti javnog prijevoza putnika i tereta u unutarnjem cestovnom prometu), ostvaruju pravo na ulaz, prometovanje i izlaz iz Užeg središta grada Dubrovnika tijekom primjene Prometnog sustava na jedan od sljedećih načina:

1. korisnik ima PPK za pravne osobe, fizičke osobe – obrtnike odnosno osobe koje obavljaju drugu samostalnu djelatnost, za parkirališnu zonu u užem središtu Grada Dubrovnika u skladu s propisima koji uređuju uvjete korištenja javnih parkirališta, nerazvrstanih cesta i drugih površina javne namjene za parkiranje vozila u Gradu Dubrovniku, ili
2. korisnik ima unaprijed plaćeno (*prepaid*) i rezervirano parkirališno mjesto na određenim javnim parkiralištima (*Žičara – donji plato,* te *parkiralište Pile*), ili
3. korisnik ima osigurano parkirališno mjesto izvan sustava javnih parkirališta ili garažu.

**Članak 14.**

U slučaju korištenja PPK za pravne osobe, fizičke osobe – obrtnike odnosno osobe koje obavljaju drugu samostalnu djelatnost, te unaprijed plaćenih parkirališnih mjesta, dimenzije vozila ne smiju prelaziti dimenzije obilježenog parkirališnog mjesta.

Ako Ovlašteni korisnik ima unaprijed plaćeno (prepaid) i rezervirano parkirališno mjesto na određenim javnim parkiralištima (Žičara – donji plato, te parkiralište Pile) iz članka 13. stavka (1) podtočka 2) ove Odluke, ima pravo boravka u zoni samo u vremenu dok mu je termin unaprijed plaćen odnosno rezerviran te ima pravo s vozilom ući u zonu najviše 20 (dvadeset) minuta prije početka termina, a nakon isteka unaprijed plaćenog parkinga odnosno rezervacije mora s predmetnim vozilom u daljnjem roku od 20 (dvadeset) minuta napustiti Uže središte grada Dubrovnika.

U slučaju korištenja parkirališnog mjesta izvan sustava javnih parkirališta ili garaže iz članka 13. stavka (1) podtočka 3) ove Odluke ovlašteni imatelj takvog parkirališnog mjesta ili garaže (npr. vlasnik, ovlašteni korisnik) mora prethodno putem on line aplikacije ili Upravnom odjelu:

* prijaviti registarsku oznaku za određeno vozilo čiji Ovlašteni korisnik namjerava ostvariti propusnicu i
* dostaviti dokaz pravnog temelja korištenja tog parkirališnog mjesta ili garaže (*npr. zemljišnoknjižni izvadak kao dokaz da navedena osoba ima u vlasništvu parkirališno mjesto ili garažu, odluku nadležnog tijela ili slično*).

Obrazac prijave (Obrazac 4) nalazi se u prilogu ove Odluke.

Dokumentacija iz stavka (3) ovoga članka dostavlja se putem on line aplikacije kroz prijenos datoteka putem interneta (upload) ili predajom na pisarnicu Grada Dubrovnika.

Ovlašteni imatelji parkirališnog mjesta ili garaže iz stavka (3) ovoga članka mogu prijaviti najviše do onog broja registarskih oznaka vozila koji odgovara ukupnom broju parkirališnih mjesta i/ili garažnih mjesta u garaži s kojima imatelj raspolaže.

Upravni odjel ovlašten je od nositelja prava i/ili od nadležnih tijela ili trećih osoba iz prethodnog stavka (npr. hotela, vlasnika apartmana i slično) zatražiti dokaze kojima se potvrđuje vjerodostojnost isprava koje su dostavljene kao pravni temelj korištenja i/ili broja parkirališnih i/ili garažnih mjesta. U svrhu provjere činjeničnih navoda te utvrđenja je li stanje u naravi odgovara navodima iz dostavljenih dokaza, Upravni odjel odnosno komunalno redarstvo ovlašteno je vršiti očevid na licu mjesta.

Ovlašteni korisnici smeđe propusnice mogu biti parkirani samo na lokacijama koje predviđa članak 13. stavak (1) ove Odluke.

Ako Ovlašteni korisnik ima više vozila onda za stjecanje propusnice mora imati za svako vozilo regulirano parkirališno mjesto.

**Članak 15.**

Upravni odjel može odobriti status Ovlaštenog korisnika za poseban slučaj, kako slijedi:

1. za izvođenje građevinskih i obrtničkih radova, osobito glede obnove spomeničke baštine,
2. za servisiranje aparata i/ili strojeva koji služe za obavljanje djelatnosti, u određeno vrijeme sukladno posebnim odlukama Grada Dubrovnika o obavljanju dostave (osim ukoliko iznimne okolnosti ne zahtijevaju drugačije),
3. radi prijevoza i njege teško bolesne ili nepokretne osobe (uz uvjerenje liječnika) koja ima prebivalište ili boravište unutar Užeg središta grada Dubrovnika, a prijevoz se obavlja izvan sustava njege bolesnika u kući (osim ukoliko iznimne okolnosti ne zahtijevaju drugačije),
4. u drugim osobito opravdanim slučajevima,

a što se utvrđuje u svakom pojedinačnom slučaju na temelju dostavljenog zahtjeva i relevantne dokumentacije.

Odredbe stavka 1) ovoga članka odgovarajuće se primjenjuju i na odobravanje statusa Ovlaštenog korisnika za poseban slučaj za fizičke osobe.

**Članak 16.**

Radi osiguranja zaštite vrijednosti kulturnih dobara u zaštićenoj kulturno-povijesnoj cjelini i kontaktnoj zoni Grada Dubrovnika, a osobito u cilju zaštite povijesne jezgre Grada Dubrovnika, osiguranja održive mobilnosti u Gradu Dubrovniku, zaštite stanovnika Užeg središta grada Dubrovnika od prekomjernog prometa, prekomjernih emisija buke i ispušnih plinova, omogućavanja djelovanja interventnih služba te drugih razloga od javnog interesa Ovlašteni korisnici **(pravne osobe, fizičke osobe obrtnici odnosno** **osobe koje obavljaju drugu samostalnu djelatnost)**, čije se vozilo koristi u svrhu obavljanja gospodarske djelatnosti javnog prijevoza putnika i tereta u unutarnjem cestovnom prometu tijekom primjene Prometnog sustava ostvaruju pravo na ulaz, prometovanje i izlaz iz Užeg središta grada Dubrovnika na jedan od sljedećih načina:

1. turistički autobusi i osobni automobile kategorije M1 kapaciteta (7+1) i (8+1) ostvaruju pravo ulaza, prometovanja i izlaza u Uže središte grada Dubrovnika ukoliko su prethodno regulirali status sukladno propisima Grada Dubrovnika o zaustavljanju i parkiranju turističkih autobusa i osobnih automobila, kategorije M1 kapaciteta (7+1) i (8+1) u zoni posebnog prometnog režima. Ograničenja po tim propisima smatraju se ograničenjima i za ulaz, prometovanje i izlaz iz Užeg središta grada Dubrovnika za ove kategorija vozila.

Navedenim propisima uređuje se parkiranje na temelju rezervacije i prethodne uplate naknade, ishođenje vinjeta/pokaza te upisa registarske oznake u web aplikaciju prilikom rezerviranja termina parkiranja po izboru korisnika tog pokaza/vinjete. Pokaz/vinjetu mogu ishoditi:

1. hoteli smješteni u povijesnoj jezgri Grada Dubrovnika - za autobuse i osobne automobile kategorije M1 kapaciteta (7+1) i (8+1) u svrhu prijevoza gostiju tih hotela na Pile (Oznake „A“),
2. hoteli smješteni u zoni posebnog prometnog režima - za autobuse i osobne automobile M1 kapaciteta (7+1) i (8+1) u svrhu prijevoza gostiju hotela i to isključivo ispred tih hotela (Oznake „H“),
3. pravna ili fizička osoba kojoj je dodijeljena koncesija za žičaru - za autobuse i osobne automobile M1 kapaciteta (7+1) i (8+1) koji prevoze goste koji koriste usluge žičare i to isključivo na donju postaju žičare na Pločama (Oznake „Ž“),
4. korisnici koji su oslobođeni od plaćanja naknade sukladno odredbama članka 11. Odluke o zaustavljanju i parkiranju turističkih autobusa i osobnih automobila, kategorije M1 kapaciteta (7+1) i (8+1) u zoni posebnog prometnog režima (Oznake „X“),
5. turističke agencije, vlasnici vozila; pravne ili fizičke osobe, obrtnici, kojima je dodijeljena koncesija Lučke uprave Dubrovnik - za autobuse i osobne automobile M1 kapaciteta (7+1) i (8+1) u svrhu organiziranog prijevoza putnika sa brodova na kružnim putovanjima na Pile (Oznake „I“)
6. prijevoznici tereta u cestovnom prijevozu pravo ulaza, prometovanja i izlaza mogu ostvariti sukladno članku 15. ove Odluke, uz ograničenja prometa teretnim automobilima sa ili bez prikolice prema postojećoj prometnoj signalizaciji i prometnim znakovima. Na ovu kategoriju vozila neposredno se i odgovarajuće primjenjuju ostali propisi Grada Dubrovnika koje uređuju prometovanje dostavnih vozila.
7. druga vozila za prijevoz tereta ostvaruju pravo ako imaju posebnu dozvolu Upravnog odjela, samo u slučaju kad je, s obzirom na vrijeme i okolnosti, prijevoz posebice opravdan ili prijeko potreban iz sigurnosnih razloga, ili zbog toga što bi njegova odgoda prouzročila veće materijalne štete.
8. pravne i fizičke osobe-obrtnici koji su ostvarili prava korištenja rezerviranih parkirališnih mjesta na području grada Dubrovnika:
	* sukladno Odluci Grada Dubrovnika o rezerviranim parkirališnim mjestima za potrebe zajedničkog korištenja električnih automobila (električni car sharing) ostvaruju pravo ulaza, prometovanja i izlaza iz užeg područja Grada Dubrovnika bez ograničenja.
	* sukladno Odluci Grada Dubrovnika o rezerviranim parkirališnim mjestima pravnim i fizičkim osobama-obrtnicima vezano uz određene djelatnosti, za vrijeme dok traje njihovo pravo korištenja.
9. pravne i fizičke osobe-obrtnici koje imaju u zakupu rezervirana parkirališna mjesta na području Grada Dubrovnika za potrebe autotaksi prijevoza tijekom trajanja zakupa ostvaruju pravo ulaza, prometovanja i izlaza iz užeg područja Grada Dubrovnika bez ograničenja.
10. pravne i fizičke osobe-obrtnici, koji imaju sklopljen ugovor sa Lučkom upravom Dubrovnik za obavljanje djelatnosti autotaksi prijevoza na koncesijskom području kojim upravlja Lučka uprava Dubrovnik, ostvaruju pravo ulaza, prometovanja i izlaza iz užeg područja Grada Dubrovnika bez ograničenja
11. pravne i fizičke osobe-obrtnici koje obavljaju djelatnosti autotaksi prijevoza, a koje imaju u Zračnoj luci Dubrovnik reguliran status, ostvaruju pravo ulaza, prometovanja i izlaza iz užeg područja Grada Dubrovnika bez ograničenja.

Da bi ostvarili navedeno pravo potrebno je da prethodno Zračna luka Dubrovnik d.o.o. putem on line aplikacije ili Upravnom odjelu prijavi registarsku oznaku za određena vozila čiji Ovlašteni korisnik namjerava ostvariti propusnicu.

Broj odobrenja iz prethodnog stavka određuje se sukladno prometnoj analizi Prometnog fakulteta Sveučilišta u Zagrebu.

1. pravne i fizičke osobe-obrtnici koje obavljaju djelatnosti autotaksi prijevoza, na temelju članka 47. Zakona o prijevozu u cestovnom prometu („Narodne novine“, br. 41/2018, 98/2019, 30/2021, 89/2021, 114/2022.) ostvaruju pravo ulaza, prometovanja i izlaza iz užeg područja Grada Dubrovnika za određeni broj vozila, na temelju javnog natječaja, sukladno odluci Grada Dubrovnika, bez ograničenja.

Cilj odobravanja ulaza, prometovanja i izlaza iz područja Užeg središta grada Dubrovnika određenom broju vozila putem javnog natječaja zadovoljavanje je javnog interesa u smislu dostupnosti autotaksi usluge, organizacije prometa u mirovanju, osiguravanja protočnosti i sigurnosti prometa na području Grada Dubrovnika, osobito područja oko povijesne jezgre Grada Dubrovnika, a sve s ciljem smanjenja broja osobnih vozila na samom kolniku u neposrednoj blizini povijesne jezgre Grada Dubrovnika i time smanjenja zagušenja prometnog tijeka i omogućavanja pristupa interventnim vozilima (hitna pomoć, vatrogasci i slično).

Broj odobrenja – smeđih propusnica temeljem javnog natječaja za pravne i fizičke osobe-obrtnike koje obavljaju usluge autotaksi prijevoza, određuje se sukladno prometnoj analizi Prometnog fakulteta Sveučilišta u Zagrebu.

U smislu odredbi Odluke i javnog natječaja iz prethodnog stavka, autotaksi prijevoz je djelatnost javnog prijevoza putnika koja se obavlja osobnim automobilom kategorije M1, ako se jedan putnik ili povezana skupina putnika ukrcava na jednom ili na više mjesta, a iskrcava na samo jednom drugom mjestu, a takav prijevoz se obavlja temeljem jedne narudžbe i uz jedno plaćanje ukupne naknade za obavljeni prijevoz određene taksimetrom ili elektroničkom aplikacijom iz koje su putniku unaprijed vidljivi maksimalna cijena i planirana ruta putovanja prema unaprijed poznatim uvjetima, pri čemu je narudžba prijevoza realizirana pozivom, elektroničkom aplikacijom ili neposredno kod vozača i koja nema obilježja drugih oblika prijevoza putnika.

**VI PROVEDBA ODLUKE I NADZOR**

**Članak 17.**

U slučaju hitnih situacija kada nije bilo moguće obaviti prijavu u elektronski sustav radi ulaza, prometovanja ili izlaza iz Užeg središta grada Dubrovnika, potrebno je što je moguće prije, a najkasnije u roku od tri dana od dana nastanka takvog događaja, Upravnom odjelu dostaviti dokaz radi opravdanja ulaza, prometovanja ili izlaza.

Ako zbog opravdanog razloga osoba iz prethodnog stavka nije mogla ispuniti obvezu iz stavka (1) ovoga članka, dužna je to učiniti što je moguće prije, a najkasnije u roku od tri dana od dana prestanka razloga koji ga je u tome onemogućavao.

U slučaju okolnosti objektivnog zastoja u prometu ili drugih bitnih okolnosti koje onemogućuju ili su priječile ulaz, prometovanja i/ili izlaz iz Užeg središta grada Dubrovnika, Upravni odjel će po službenoj dužnosti izvijestiti na mrežnoj stranici Grada Dubrovnika i/ili drugim sredstvima javnog priopćavanja.

Iznimno, u slučaju da na području Užeg središta grada Dubrovnika uslijed trenutnih okolnosti ne postoji dovoljan broj parkirnih mjesta za pojedinu kategoriju Ovlaštenih korisnika koji koriste javne parkirne površine, ili to prometne okolnosti iznimno zahtijevaju, prometno redarstvo Grada Dubrovnika i/ili druge ovlaštene osobe sukladno primjenjivim propisima, ovlašteni su ograničiti ulazak vozila te kategorije Ovlaštenih korisnika na područje Užeg središta grada Dubrovnika dok se ne ostvare potrebni uvjeti ili prestanu okolnosti koje su isto priječile.

**Članak 18.**

U vrijeme kada je sukladno ovoj Odluci određena primjena Prometnog sustava, Prometnim sustavom upravlja, nadzire ga i kontrolira Upravni odjel.

Ovlaštene osobe za izdavanje naredbe i/ili naloga iz ove Odluke jesu prometni redari i/ili komunalni redari i/ili druge ovlaštene osobe sukladno primjenjivim propisima, koji su ovlašteni poduzimati radnje u suglasju sa primjenjivim propisima neposredno i/ili putem elektroničkog sustava i/ili videonadzora.

**VII PREKRŠAJNE ODREDBE**

**Članak 19.**

Novčanom kaznom kaznit će se za svaki prekršaj tko:

* ulazi, prometuje ili izlazi u uže središte Grada Dubrovnika tijekom primjene Prometnog sustava suprotno odredbama ove Odluke (*članak 5, članak 7. stavak 2., te članci 8. i 9. ove Odluke*),
* ne postupi po nalogu prometnog redara ili komunalnog redara, ili drugih osoba koja imaju ovlaštenja upravljanja prometom te nadzorom parkiranja vozila i određenih drugih poslova nadzora vozila i vozača, sukladno primjenjivim propisima o sigurnosti prometa na cestama ili se na drugi način protupravno ponaša (*članak 5. ove Odluke*);
* ne dostavi u propisanom roku obavijest o promjeni okolnosti koje su bile odlučne za ishođenje propusnice (*članak 7. stavak 4. ove Odluke*);
* se koristi ili pokuša koristiti pravom na propusnicu ili izuzeće suprotno odredbama ove Odluke, tj. ako se koristi ili pokuša koristiti istim pravom temeljem neistinite dokumentacije (*za fizičke osobe članci 10, 11. 12. i 15. stavak 2. ove Odluke, odnosno za pravne osobe te fizičke osobe-obrtnike članci 13, 14, 15. stavak 1. i članka 16. ove Odluke*);
* ako se na temelju propusnice parkira u užem središtu Grada Dubrovnika na mjestu gdje to nije dopušteno ili prometuje protivno odredbama ove Odluke ili prometuje i/ili se parkira bez posebnog odobrenja Upravnog odjela (*za fizičke osobe članak 8. stavak 2. i članak 11, 12. i 15. stavak 2. ove Odluke, odnosno za pravne osobe te fizičke osobe-obrtnike članci 8. stavak 2, te članci 13., 14, 15. stavak 1. i članak 16. ove Odluke);*
* ako u slučaju dobivanja odobrenja za posebni slučaj ili unaprijed plaćenog odnosno rezerviranog parkirališnog mjesta uđe i/ili prometuje užim područjem Grada Dubrovnika prije propisanog vremena i/ili prekorači vremensko ograničenje trajanja odobrenja ili rezerviranog parkiranja te ne izađe iz užeg područja Grada Dubrovnika (*za fizičke osobe članak 11, 12. i 15. stavak 2. ove Odluke, odnosno za pravne osobe te fizičke osobe-obrtnike članci 13, 14, 15. stavak 1. i članak 16. ove Odluke*);
* ako ulazi, prometuje ili izlazi u uže središte Grada Dubrovnika vozilom na temelju članaka 10., 11. 12. ove Odluke, a prilikom toga obavlja gospodarsku djelatnost iz članka 16. ove Odluke.

Za prekršaje iz stavka 1. ovog članka, kaznit će se pravna osoba novčanom kaznom u iznosu od 1.320,00 eura.

Za prekršaje iz stavka 1. ovog članka, kaznit će se odgovorna osoba u pravnoj osobi novčanom kaznom u iznosu od 260,00 eura.

Za prekršaje iz stavka 1. ovog članka, kaznit će se fizička osoba-obrtnik i osoba koje obavlja drugu samostalnu djelatnost novčanom kaznom u iznosu od 660,00 eura.

Za prekršaje iz stavka 1. ovog članka, kaznit će se fizička osoba novčanom kaznom u iznosu od 260,00 eura.

**VIII ZAŠTITA OSOBNIH PODATAKA**

**Članak 20.**

Grad Dubrovnik je voditelj obrade koji obrađuje osobne podatke podnositelja zahtjeva u svrhu ostvarenja prava Ovlaštenih korisnika na ulaz, prometovanje i izlaz njihovih vozila iz zone prometa u zaštićenoj kulturno povijesnoj cjelini i kontaktnoj zoni grada Dubrovnika sukladno odredbama ove Odluke, Uredbe (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (dalje u tekstu: Opća uredba o zaštiti podataka) i Zakona o provedbi Opće uredbe o zaštiti podataka (NN 42/18, dalje u tekstu: Zakon).

Temeljem članka 13. i 14. Opće uredbe o zaštiti podataka, kroz *Informacije o obradi osobnih podataka* dostupne na službenim mrežnim stranicama Grada Dubrovnika i u elektronskom sustavu u kojem se obavlja prijava vozila Ovlaštenog korisnika, Grad Dubrovnik obavještava podnositelja zahtjeva o osobnim podacima koje kao voditelj obrade prikuplja i obrađuje u skladu s odredbama Opće uredbe o zaštiti podataka, zaštiti privatnosti, pravnim osnovama i svrhama obrade, primateljima obrade, rokovima čuvanja kao i o pravima koja ispitanici imaju vezano za obradu osobnih podataka.

Sukladno odredbama Opće uredbe o zaštiti podataka osigurano je pravo pristupa osobnim podacima, pravo na ispravak, pravo brisanja („pravo na zaborav“), pravo na ograničenje obrade, pravo na prijenos podataka, pravo na prigovor, pravo podnošenja pritužbe Agenciji za zaštitu osobnih podataka i pravo na povlačenje privole. Prava se mogu ostvariti podnošenjem zahtjeva Službeniku za zaštitu podataka, poštom, preporučenom pošiljkom s povratnicom na adresu: Grad Dubrovnik, Službenik za zaštitu podataka, Dubrovnik, Pred Dvorom 1, osobno na adresu: Grad Dubrovnik, Službenik za zaštitu podataka, Dubrovnik, Pred Dvorom 1 ili putem elektroničke pošte na e-mail: szop@dubrovnik.hr. Informacije o obradi osobnih podataka te obrasci za ostvarivanje prava ispitanika dostupni su na linku: <https://www.dubrovnik.hr/pravo-na-pristup-informacijama/zastita-podataka>, a isti se mogu preuzeti i u pisarnici Grada Dubrovnika.

Potpisom na obrascima koji su sastavni dio ove Odluke kojima se traži ostvarivanje prava u svrhu ostvarenja prava iz stavka 1. ovoga članka potvrđuje se i daje privola da Grad Dubrovnik može obrađivati osobne podatke navedene u obrascima i dostavljenoj dokumentaciji. Ujedno, potpisom se potvrđuje identitet podnositelja zahtjeva te da su informacije i izjave dane na obrascima istinite i točne.

**IX PRIJELAZNE I ZAVRŠNE ODREDBE**

**Članak 21.**

Ova odluka stupa na snagu osmog dana od dana objave u „Službenom glasniku Grada Dubrovnika“, izuzev odredbe članka 4. stavak 1) ove Odluke koja stupa na snagu 01. rujna 2024. te odredbi članka 19. ove odluke koje stupaju na snagu 1. siječnja 2025. godine.

KLASA: 340-01/23-01/63

URBROJ: 2117-1-09-24-19

Dubrovnik, 9. svibnja 2024.

Predsjednik Gradskog vijeća

**mr. sc. Marko Potrebica**, v. r.

----------------------------------------

**78**

Na temelju članaka 19. i 37. stavak 1. Zakona o pomorskom dobru i morskim lukama ("Narodne novine", broj 158/03, 100/04, 141/06, 38/09, 123/11, 56/16 i 98/19), članka 24. Uredbe o postupku davanja koncesije na pomorskom dobru („Narodne novine“, broj 23/04, 101/04, 39/06, 63/08, 125/10, 102/11, 83/12 i 10/17) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 32. sjednici, održanoj 9. svibnja 2024., donijelo je

**O D L U K U**

**o dodjeli koncesije za posebnu upotrebu pomorskog dobra Grada Dubrovnika**

**za potrebe izgradnje komunalne vodne građevine, spoja CS Ploče-CS Stari grad**

Članak 1.

Ovom odlukom o dodjeli koncesije za posebnu upotrebu pomorskog dobra Grada Dubrovnika za potrebe izgradnje komunalne vodne građevine spoja CS Ploče-CS Stari grad (u daljnjem tekstu: Odluka), Gradsko vijeće Grada Dubrovnika (u daljnjem tekstu: DAVATELJ KONCESIJE) dodjeljuje društvu Vodovod Dubrovnik d.o.o. za vodoopskrbu i komunalnu hidrotehniku, OIB 00862047577, Vladimira Nazora 19 , (u daljnjem tekstu OVLAŠTENIK KONCESIJE), koncesiju za posebnu upotrebu pomorskog dobra Grada Dubrovnika za potrebe izgradnje građevine infrastrukturne namjene vodno-gospodarskog sustava(cjevovod gravitacijskih kanala i podzemnih objekata odvodnje otpadnih voda), 2 b skupine, rekonstrukcije priključka, odnosno izgradnje pjeskolova i izgradnje spoja CS Ploče i CS Stari grad“, na k.č.br.4624/1 (s.i.2638/1) k.o. Dubrovnik, k.č.br. 4629 (s.i. 2893) k.o. Dubrovnik i k.č.br. 4649/1 (s.i. 1667/9) k.o. Dubrovnik u cijelosti uknjiženo kao pomorsko dobro, a u skladu s Lokacijskom dozvolom izdanom od strane Grada Dubrovnika, Upravnog odjela za izdavanje i provedbu dokumenata prostornog uređenja i gradnje KLASA: UP/I-350-05/23-01/000019, URBROJ: 2117/01-15/37-23-0007 od 06. rujna 2023. godine, pravomoćnom 02.listopada 2023.godine.

Članak 2.

Koncesija iz članka 1. ove Odluke dodjeljuje se OVLAŠTENIKU KONCESIJE za potrebe izgradnje komunalne vodne građevine, spoja „CS Ploče-CS Stari grad“ na k.č.br.4624/1 (s.i.2638/1) k.o. Dubrovnik, k.č.br. 4629 (s.i. 2893) k.o. Dubrovnik i k.č.br. 4649/1 (s.i. 1667/9) k.o. Dubrovnik u cjelosti uknjiženo kao pomorsko dobro, sukladno Lokacijskoj dozvoli izdanoj po Gradu Dubrovniku, Upravnom odjelu za izdavanje i provedbu dokumenata prostornog uređenja i gradnje KLASA: UP/I-350-05/23-01/000019, URBROJ: 2117/01-15/37-23-0007 od 06. rujna 2023. godine,pravomoćnoj 02. listopada 2023. godine.

Područje obuhvata koncesije označeno je u Elaboratu na grafičkim prikazu nepotpunog izvlaštenja izrađen od ovlaštenog geodetskog projektanta Stjepana Grmoljeza iz studenog 2022. godine koji čine sastavni dio ove Odluke, na č.z. 4624/1 (s.i. 2638/1) k.o. Dubrovnik, površina nepotpunog izvlaštenja 78 m2, na č.z. 4629 (s.i. 2893)k.o. Dubrovnik površina nepotpunog ozvlaštenja 85 m2 i na č.z. 4649/1 (s.i. 1667/9) k.o. Dubrovnik površina nepotpunog izvlaštenja 100 m2.

Članak 3.

Ovom Odlukom utvrđeno je:

* da je Grad Dubrovnik, Upravni odjel za izdavanje i provedbu dokumenata prostornog uređenja i gradnje izdao Lokacijsku dozvolu KLASA: UP/I-350-05/23-01/000019, URBROJ: 2117/01-15/37-23-0007 od 06. rujna 2023. godine
* da je navedena Lokacijska dozvola izdana za zahvat u prostoru: izgradnje komunalne vodne građevine, spoja „CS Ploče-CS Stari grad“ na k.č.br.4624/1 (s.i.2638/1) k.o. Dubrovnik, k.č.br. 4629 (s.i. 2893) k.o. Dubrovnik i k.č.br. 4649/1 (s.i. 1667/9) k.o. Dubrovnik koje su u cjelosti uknjižene kao pomorsko dobro,
* da je investitor gradnje navedene građevine infrastrukturne namjene Vodovod Dubrovnik d.o.o. za vodoopskrbu i komunalnu hidrotehniku, Vladimira Nazora 19.

Članak 4.

OVLAŠTENIK KONCESIJE je obvezan koristiti pomorsko dobro dodijeljeno ovom Odlukom u skladu sa zakonskim i podzakonskim aktima Republike Hrvatske, te posebnim uvjetima koji će se odrediti ugovorom o koncesiji.

OVLAŠTENIK KONCESIJE se obvezuje da će pomorsko dobro koje mu je ovom Odlukom dodijeljeno na posebnu upotrebu koristiti isključivo za namjenu određenu člankom 1. ove Odluke.

OVLAŠTENIK KONCESIJE na temelju ove koncesije ne smije ograničiti opću upotrebu pomorskog dobra.

Članak 5.

Koncesija može prestati ili se ograničiti njen opseg korištenja ukoliko za vrijeme trajanja koncesije nastanu promjene zbog kojih je u javnom interesu potrebno koncesijski odnos prilagoditi novonastaloj situaciji, npr. da se u svrhu javnog interesa omogući ulaganje u infrastrukturu (polaganje cijevi za vodu ili kanalizaciju, ugradnja instalacija i sl.).

U slučaju promjene namjene prostora koje je obuhvaćeno koncesijom, promjenom dokumenata prostornog uređenje, OVLAŠTENIK KONCESIJE može zatražiti promjenu namjene koncesije u kojem slučaju DAVATELJ KONCESIJE može odlučiti o izmjeni odluke o koncesiji te utvrditi nove mjere, opseg i obuhvat korištenja pomorskog dobra.

Članak 6.

OVLAŠTENIK KONCESIJE je dužan, u roku ne dužem od 24 mjeseca od dana sklapanja Ugovora o koncesiji, dovršiti izgradnju građevine infrastrukturne namjene iz članka 3. ove Odluke te nakon izgradnje istu katastarski snimiti, radi njezina evidentiranja u katastarskim i zemljišnim knjigama.

OVLAŠTENIK KONCESIJE dužan je za svaku daljnju gradnju ili rekonstrukciju na koncesioniranom pomorskom dobru, osim realizacije predmetne lokacijske dozvole zatražiti suglasnost DAVATELJA KONCESIJE, te ishoditi potrebne dozvole sukladno propisima koji uređuju prostorno uređenje i gradnju.

Članak 7.

Koncesija iz članka 2. ove Odluke dodjeljuje se na rok od 20 godina, koji rok počinje teći danom sklapanja Ugovora o koncesiji za posebnu upotrebu na pomorskom dobru.

Na temelju ove Odluke zaključit će se s OVLAŠTENIKOM KONCESIJE Ugovor o koncesiji za posebnu upotrebu na pomorskom dobru.

Ova Odluka prestaje važiti ukoliko OVLAŠTENIK KONCESIJE odbije potpisati Ugovor o koncesiji za posebnu upotrebu na pomorskom dobru.

Smatrat će se da je OVLAŠTENIK KONCESIJE odbio potpisati ugovor o koncesiji za posebnu upotrebu na pomorskom dobru, ukoliko u roku od 30 dana od dostave Ugovora o koncesiji za posebnu upotrebu na pomorskom dobru ne potpiše i ne vrati predloženi tekst ugovora.

Naknada za korištenje pomorskog dobra utvrđuje se u ukupnom iznosu od 173,58 eura godišnje.

Način plaćanja naknade za koncesiju, druga prava i obveze DAVATELJA i OVLAŠTENIKA KONCESIJE utvrdit će se Ugovorom.

Članak 8.

Na temelju ove koncesije OVLAŠTENIK KONCESIJE obvezan je pridržavati se mjera sigurnosti te voditi osobitu brigu o zaštiti okoliša, te voditi osobitu brigu o zaštiti okoliša, posebno osigurati sanitarno-higijenske uvjete i zaštitu mora od onečišćenja u skladu s propisima Republike Hrvatske i međunarodnim konvencijama.

Članak 9.

OVLAŠTENIK KONCESIJE dužan je za svaku drugu eventualnu gradnju ili rekonstrukciju ishoditi suglasnost DAVATELJA KONCESIJE.

Članak 10.

U slučaju da OVLAŠTENIK KONCESIJE postupi protivno odredbama članaka 3. do 7., ove Odluke DAVATELJ KONCESIJE može oduzeti koncesiju, uz obvezu OVLAŠTENIKA KONCESIJE za naknadu štete.

Članak 11.

Ovlašćuje se Gradonačelnik Grada Dubrovnika da po Izvršnosti ove Odluke, sklopi s OVLAŠTENIKOM KONCESIJE Ugovor o koncesiji za posebnu upotrebu pomorskog dobra kojim će se detaljno urediti ovlaštenja DAVATELJA KONCESIJE, te prava i obveze OVLAŠTENIKA KONCESIJE.

Članak 12.

Ova Odluka stupa na snagu osmog dana od dana objave u „Službenom glasniku Grada Dubrovnika“.

KLASA: 940-01/22-01/246

URBROJ: 2117-1-09-24-13

Dubrovnik, 9. svibnja 2024.

Predsjednik Gradskog vijeća

**mr. sc. Marko Potrebica**, v. r.

----------------------------------------

**79**

Na temelju članka 16. stavka 1. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20, 151/22 i 156/23) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 32. sjednici, održanoj 9. svibnja 2024., donijelo je

**O D L U K U**

**o izmjeni Odluke o upisnim područjima osnovnih škola Grada Dubrovnika**

Članak 1.

U Odluci o upisnim područjima osnovnih škola Grada Dubrovnika („Službeni glasnik Grada Dubrovnika“, broj 1/24) članak 2. mijenja se i glasi:

„Upisno područje je prostorno područje s kojeg se učenici upisuju u određenu osnovnu školu na temelju prebivališta, odnosno prijavljenog boravišta u neprekidnom trajanju od najmanje jednu godinu prije dana otvaranja prijava za redovan upis u Nacionalnom informacijskom sustavu za upise u osnovne škole“.

Članak 2.

Sve ostale odredbe Odluke o upisnim područjima osnovnih škola Grada Dubrovnika („Službeni glasnik Grada Dubrovnika, broj:1/24), ako nisu izmijenjene ovom Odlukom ostaju i dalje na snazi.

Članak 3.

Ova odluka stupa na snagu osmoga dana od dana objave u „Službenom glasniku Grada Dubrovnika“.

KLASA: 602-01/24-02/01

URBROJ: 2117-1-09-24-06

Dubrovnik, 9. svibnja 2024.

Predsjednik Gradskog vijeća

**mr. sc. Marko Potrebica**, v. r.

----------------------------------------